b'\n_START_ARTICLE_\nNicolai Wammen\n_START_SECTION_\nBaggrund\n_START_PARAGRAPH_\nHan blev f\xc3\xb8dt den 7. februar 1971 som s\xc3\xb8n af journalist Christian Frederik Wammen og talep\xc3\xa6dagog Lotte Halby Wammen og opvokset i Aarhus. Han afsluttede folkeskolen p\xc3\xa5 Brobjergskolen i Aarhus i 1987 og tog derefter et high school-ophold i Massachusetts, USA. I 1991 blev han student fra Marselisborg Gymnasium og i 2001 blev han kandidat i statskundskab fra Aarhus Universitet. _NEWLINE_Nicolai Wammen dannede fra maj 2009 til marts 2010 par med Mai Mercado (Henriksen), som var konservativt byr\xc3\xa5dsmedlem i Odense._NEWLINE_Nicolai Wammen fik en s\xc3\xb8n den 9. oktober 2011 p\xc3\xa5 Rigshospitalet i K\xc3\xb8benhavn sammen med partif\xc3\xa6llen Julie Rademacher._NEWLINE_I dag bor Nicolai Wammen med sin kone Karen. Vielsen fandt sted i Aarhus Domkirke p\xc3\xa5 pinsedag i 2016.\n_START_SECTION_\nPolitisk karriere\n_START_PARAGRAPH_\nHan var formand for Frit Forum i Aarhus 1996 til 1997 og var medlem af Aarhus Byr\xc3\xa5d 1997-2001, n\xc3\xa6stformand i den socialdemokratiske byr\xc3\xa5dsgruppe og politisk ordf\xc3\xb8rer, formand for Skole- og kulturudvalget samt medlem af \xc3\xb8konomiudvalget. Medlem af Aarhus Festuges bestyrelse 1997-2001. Han blev den 10. august 2013 Forsvarsminister._NEWLINE_Socialdemokraternes folketingskandidat i Skanderborgkredsen fra sommeren 1997 til 2004, og finansordf\xc3\xb8rer for Socialdemokraterne i Folketinget fra 2001 til 2004.\n_START_SECTION_\nBorgmester i \xc3\x85rhus\n_START_PARAGRAPH_\nValgt som Socialdemokraternes borgmesterkandidat i Aarhus i november 2004 og blev valgt som borgmester efter kommunalvalget i november 2005, hvor det lykkedes ham at sl\xc3\xa5 Venstres Louise Gade og dermed generobre borgmesterposten til sit parti, der med undtagelse af 2001-2005 havde bekl\xc3\xa6dt posten i al den tid, Aarhus har haft folkevalgte borgmestre._NEWLINE_I sin egenskab af borgmester var han formand for Aarhus Festuge, formand for Aarhus Havns bestyrelse, medlem af KLs bestyrelse, medlem af bestyrelsen for Danske Havne, n\xc3\xa6stformand i Kommunekontaktr\xc3\xa5det for Region Midtjylland, n\xc3\xa6stformand i Kredsr\xc3\xa5det for \xc3\x98stjyllands Politi, medlem af KMDs bestyrelse, medlem af Kontaktudvalget i Region Midtjylland, medlem af V\xc3\xa6kstforum Midtjylland og medlem af formandskabet for Erhvervskontaktudvalget i Aarhus Kommune._NEWLINE_I august 2011 trak han sig fra sin borgmesterpost for at stille op til folketingsvalget 2011. Han blev afl\xc3\xb8st af den socialdemokratiske partif\xc3\xa6lle Jacob Bundsgaard Johansen.\n_START_SECTION_\nFolketinget og minister\n_START_PARAGRAPH_\nEfter valget i september 2011 blev Wammen udn\xc3\xa6vnt som europaminister, en post han havde indtil august 2013, hvor Wammen overtog posten som forsvarsminister efter sin partif\xc3\xa6lle Nick H\xc3\xa6kkerup. Med Wammen som forsvarsminister blev aftalen om organiseringen af forsvaret d. 10. april 2014 indg\xc3\xa5et, hvilket bl.a. betyder at Forsvarets Sundhedstjeneste flytter til Aarhus._NEWLINE_Efter regeringsskiftet i 2015, hvorefter Mette Frederiksen overtog formandsposten i Socialdemokratiet, blev Nicolai Wammen udn\xc3\xa6vnt som Socialdemokratiets politiske ordf\xc3\xb8rer. _NEWLINE_Nicolai Wammen har udover sit politiske ordf\xc3\xb8rerskab ogs\xc3\xa5 v\xc3\xa6ret medlem af Det Udenrigspolitiske N\xc3\xa6vn i Folketinget._NEWLINE_Under valgkampen 2019 var han i de f\xc3\xb8rste dage Socialdemokratiets frontfigur, da formanden, Mette Frederiksen, var sygemeldt. Senere var han en af Frederiksens f\xc3\xb8lgesvende under regeringsforhandlingerne, og da den socialdemokratiske minsdretalsregering var en realitet 27. juni 2019, fik Wammen posten som finansminister.'